Maradona bedank ná net 3 maande by klub | Netwerk24
Diego Maradona skree bevele vir sy Gimnasia-spelers in 'n Argentynse Superliga-wedstryd in September. Foto: Reuters
Dié pos was Maradona se eerste in sy tuisland sedert 2010, toe hy sy nasionale span afgerig het.
Luidens 'n berig op bbc.com het Gimnasia, wat onderaan die Argentynse Superliga se puntelys was toe Maradona oorgeneem het, drie van sy laaste agt wedstryde gewen en van die 24ste tot die 22ste plek opgeskuif.
Maradona was vroeër vanjaar nog die afrigter van die Mexikaanse Tweedeliga-klub Dorados de Sinaloa, maar het dié klub in Junie weens gesondheidsprobleme verlaat.
Luidens berigte in die Argentynse media het politiek in Gimnasia se raadsale Maradona ontnugter en het hy derhalwe besluit om voortydig sy kontrak, wat tot die einde van die seisoen gestrek het, te beëindig.
Maradona, wat as speler held was van Argentinië se verowering van die Wêreldbeker in 1986, kon as afrigter nog nie dieselfde hoogtes bereik nie.
Gimnasia was die sewende span wat hy die afgelope 25 jaar afgerig het. Die langste wat hy by een span was, was die bykans drie jaar wat hy Argentinië van Oktober 2008 tot Julie 2010 gebrei het.